送郡守汪充之移治嚴陵
作者：陳傅良
朝代：宋

paragraphs: 挂梁龍骨經時蟄，井井黄雲秋已及。
十日不雨民未急，使君日膳長蔬湆。
澄空颯颯雲霧入，饁婦休眠兒覓笠。
村舂化出雲子粒，市上明朝升二十。
農家語圃商語賈，恒願使君無疾苦。
自今一飯吾腹果，健看將母從簫鼓。
馮翊扶風天尺五，見說嚴陵在何所。
詔書奪去萬舌吐，九重欲扣君門阻。
棲鳥護巢駒戀皂，東人自視西人好。
那知湛露漙秋草，春意平鋪無剩少。
有客解事翻然笑，元祐治平諸故老，身要人扶功未了。
誰知青絲絡馬橫門道，應笑江湖華髮早。